Ministrstvo za izobraževanje, znanost in šport

Gospod

\_\_\_\_\_\_\_\_\_\_\_\_\_\_\_\_\_

E.: \_\_\_\_\_\_\_\_\_\_\_\_\_\_

Številka: 090-90/2021/2

Datum: 28. 5. 2021

**Zadeva: Izvajanje določb Zakona o dostopu do informacij javnega značaja – mnenje**

**ministrstva**

Zveza: vaša dopisa z dne 26. 5.2021

Spoštovani,

na Ministrstvo za javno upravo (v nadaljnjem besedilu: ministrstvo) ste posredovali dopis v katerem navajate, da je Ministrstvo za izobraževanje, znanost in šport prejelo poslansko vprašanje na podlagi 240. in 248. člena Poslovnika Državnega zbora. Iz poslanskega vprašanja je razvidno, da poslanec želi od ministrice določene dokumente, s katerimi razpolaga ministrstvo. Menite, da je po vsebini tako poslansko vprašanje mogoče opredeliti kot zahtevo za dostop do informacij javnega značaja. Prosite nas za pojasnilo, ali je predmetno vprašanje potrebno obravnavati kot zahtevo na podlagi Zakona o dostopu do informacij javnega značaja (v nadaljnjem besedilu: ZDIJZ)[[1]](#footnote-1), oziroma ali je v primeru prikritja posameznih delov zahtevanih dokumentov potrebno izdati in poslancu vročiti odločbo na podlagi ZDIJZ. Prosite nas tudi za informacijo, katere podatke lahko dobi poslanec v primeru poslanskega vprašanja v zahtevanih dokumentih (ali se osebni podatki, poslovne skrivnosti... tudi poslancu prikrivajo v skladu z ZDIJZ, Splošno uredbo o varstvu podatkov, Zakonom o poslovni skrivnosti... ali pa so poslanci Državnega zbora upravičeni do kompletne - neprikrite - dokumentacije).

Ministrstvo za javno upravo kot resorno pristojno ministrstvo za sistemsko urejanje področja informacij javnega značaja, vam v nadaljevanju skladno s 32. členom ZDIJZ posreduje neobvezno in nezavezujoče pravno mnenje. V konkretnih upravnih zadevah namreč interpretirajo predpise upravni organi in sodišča, ki o njih samostojno odločajo.

Ustava Republike Slovenije (v nadaljnjem besedilu: Ustava RS) v 39. členu zahteva, da so omejitve pravice dostopa do informacij javnega značaja predpisane z zakonom. ZDIJZ sicer konkretizira navedeni člen Ustave RS, a je pravica dostopa do informacij javnega značaja v drugih zakonih lahko omejena ali urejena drugače. Prav tako lahko posamezni subjekti dostopajo do posameznih informacij/dokumentov (ne nujno informacij javnega značaja) na podlagi drugih predpisov.

Zakon o državnem zboru (v nadaljnjem besedilu: ZDZ)[[2]](#footnote-2) določa, da državni zbor opravlja zakonodajno, volilno in nadzorno funkcijo v skladu z Ustavo Republike Slovenije in zakonom, na način, ki ga določa Poslovnik državnega zbora (v nadaljnjem besedilu: poslovnik).

Poslovnik državnega zbora[[3]](#footnote-3) določa, da [0](https://www.tax-fin-lex.si/Dokument/NodeDetail?rootEntityId=aE_9aa91275-3656-4fcc-9f5d-f69ff715abf9&createDate=04%2F08%2F2020%2000%3A00%3A00&activeDate=04%2F09%2F2020%2000%3A00%3A00&entityId=ae_EDBGDGA9aa91275-3656-4fcc-9f5d-f69ff715abf9&showCompareLink=False)vsak poslanec lahko vladi ali posameznemu ministru ali generalnemu sekretarju vlade postavi vprašanje ali poda pobudo za ureditev posameznih zadev oziroma za sprejem določenih ukrepov s področja delovanja vlade oziroma posameznega ministrstva ali vladne službe (240. člen). [0](https://www.tax-fin-lex.si/Dokument/NodeDetail?rootEntityId=aE_9aa91275-3656-4fcc-9f5d-f69ff715abf9&createDate=04%2F08%2F2020%2000%3A00%3A00&activeDate=04%2F09%2F2020%2000%3A00%3A00&entityId=ae_EABEDGA9aa91275-3656-4fcc-9f5d-f69ff715abf9&showCompareLink=False)Pisno vprašanje ali pobudo poslanec predloži predsedniku državnega zbora. Predsednik državnega zbora pisno poslansko vprašanje oziroma pobudo takoj pošlje vladi oziroma ministru ali generalnemu sekretarju vlade (248. člen). Torej poslanska vprašanja pomenijo kontrolo politične javnosti nad delom posameznih ministrov kot tudi vlade kot celote.

ZDIJZ ureja postopek, ki **vsakomur** omogoča prost dostop in ponovno uporabo informacij javnega značaja, s katerimi razpolagajo državni organi, organi lokalnih skupnosti, javne agencije, javni skladi in druge osebe javnega prava, nosilci javnih pooblastil in izvajalci javnih služb (v nadaljnjem besedilu: organi). Prav tako ZDIJZ ureja postopek, ki vsakomur omogoča prost dostop in ponovno uporabo informacij javnega značaja, s katerimi razpolagajo gospodarske družbe in druge pravne osebe zasebnega prava pod neposrednim ali posrednim prevladujočim vplivom, posamično ali skupaj, Republike Slovenije, samoupravnih lokalnih skupnosti in drugih oseb javnega prava (v nadaljnjem besedilu: poslovni subjekti pod prevladujočim vplivom oseb javnega prava).

Za **organe** ZDIJZ določa, da je informacija javnega značaja vsak dokument, s katerim ta razpolaga. To velja tako za tiste dokumente, ki jih je organ izdelal sam, kot tiste, ki so nastali v sodelovanju z drugim organom ali jih je pridobil od drugih oseb. Lahko je dokument, zadeva, dosje, register, evidenca ali dokumentarno gradivo. Dostop do informacije javnega značaja pa ni brez omejitev. ZDIJZ v 5.a členu (﻿izjeme v zvezi s postopki in varovanje tajnosti vira) in v prvem odstavku 6. členu (izjeme) navaja **primere, v katerih lahko organ prosilcu zavrne zahtevo.**Prav tako ZDIJZ določa izjeme od izjem.

Iz zgoraj navedenega izhaja, da lahko poslanec državnega zbora vloži zahtevo za dostop do posameznih informacij na podlagi določb ZDIJZ ali določb Poslovnika državnega zbora. Če je organ/zavezanec z odločbo zavrnil dostop do informacij javnega značaja, ima prosilec pravico do pritožbe, ki jo posreduje na Informacijskega pooblaščenca RS, ki o pritožbi dokončno odloči. V koliko poslanec zaprosi za posredovanje informacij/dokumentov na podlagi ZDIJZ je upravičen le do tistih informacij/dokumentov javnega značaja, ki jih ZDIJZ dopušča tudi drugim prosilcem. Na drugi strani pa je namen instituta poslanskega vprašanja namenjen predvsem pridobivanju pojasnil in stališč v zvezi z izpostavljeno problematiko in ne pridobivanje posameznih dokumentov. Če poslanec z odgovorom ni zadovoljen, lahko zahteva dopolnitev odgovora.

Poslanska vprašanja in odgovori, ki se objavijo na spletnih straneh Državnega zbora; v rubriki "Poslanska vprašanja in pobude" ter "Magnetogrami" so objavljene vsebine v takšni obliki, kot so bile zapisane v vprašanju oziroma kot so bile izgovorjene na seji Državnega zbora ali delovnega telesa.[[4]](#footnote-4) Poslansko vprašanje in odgovor nanj se praviloma torej v celoti objavi v okviru svetovnega spleta.

V skladu z navedenim, glede na namen instituta poslanskega vprašanja in glede na to, da je predvidena spletna objava poslanskih vprašanj in odgovorov ter upoštevaje ustavno pravico do zasebnosti ter načelo sorazmernosti iz Zakona o varstvu osebnih podatkov ocenjujemo, da v okviru odgovora na poslansko vprašanje ni pravne podlage za posredovanje osebnih podatkov oziroma, da je ustrezno in primerno, da se posreduje podatke v anonimizirani obliki.

Za razlago predpisov s področja varstva osebnih podatkov in področja tajnih podatkov sta pristojna Ministrstvo za pravosodje in Ministrstvo za notranje zadeve.

Več o obveznostih organov po ZDIJZ, si lahko preberete na spletni strani Sektorja za transparentnost, integriteto in politični sistem, kjer so objavljena mnenja, pojasnila in odgovori na vprašanja posameznih zavezancev, in sicer: <https://www.gov.si/teme/informacije-javnega-znacaja/>.

Lep pozdrav,

Pripravil: Saša Jazbec

Ciril Repnik v. d. generalnega direktorja

sekretar

Poslati po E-pošti:

- naslovniku: \_\_\_\_\_\_\_\_\_\_\_\_\_\_\_

.

1. Uradni list RS, št. [51/06](http://www.uradni-list.si/1/objava.jsp?sop=2006-01-2180) – uradno prečiščeno besedilo, [117/06](http://www.uradni-list.si/1/objava.jsp?sop=2006-01-5018) – ZDavP-2, [23/14](http://www.uradni-list.si/1/objava.jsp?sop=2014-01-0876), [50/14](http://www.uradni-list.si/1/objava.jsp?sop=2014-01-2077), [19/15](http://www.uradni-list.si/1/objava.jsp?sop=2015-01-0728) – odl. US, [102/15](http://www.uradni-list.si/1/objava.jsp?sop=2015-01-4086) in

   [7/18](http://www.uradni-list.si/1/objava.jsp?sop=2018-01-0275). [↑](#footnote-ref-1)
2. Uradni list RS št. [66/19](https://www.tax-fin-lex.si/Dokument/Podrobnosti?rootEntityId=45a106aa-d87f-4acd-996c-1c593c6dc6f7). [↑](#footnote-ref-2)
3. Uradni list RS, št. [35/02](https://www.tax-fin-lex.si/Dokument/Podrobnosti?rootEntityId=E_9aa91275-3656-4fcc-9f5d-f69ff715abf9), [60/04](https://www.tax-fin-lex.si/Dokument/Podrobnosti?rootEntityId=aE_52a5293e-ee9f-4271-85c3-9d32ec093727), [64/07](https://www.tax-fin-lex.si/Dokument/Podrobnosti?rootEntityId=aE_56b20c31-aecf-4a48-9a85-347d1ad9575b), [105/10](https://www.tax-fin-lex.si/Dokument/Podrobnosti?rootEntityId=ce8af2d9-7a90-4d3b-8513-efe2efe5128d), [80/13](https://www.tax-fin-lex.si/Dokument/Podrobnosti?rootEntityId=91f6452a-b161-4c6c-ab0a-6a87694552dd), [38/17](https://www.tax-fin-lex.si/Dokument/Podrobnosti?rootEntityId=b9cbf425-1b0f-4a5c-9e29-9d51a7c13d2f) in [46/20](https://www.tax-fin-lex.si/Dokument/Podrobnosti?rootEntityId=fc8d4779-4aec-4289-a40f-27508ceb22ae). [↑](#footnote-ref-3)
4. Iz pravnega obvestila na spletnih straneh DZ (http://www.dzrs.si/wps/portal/Home/pravnoObvestilo ). [↑](#footnote-ref-4)